### Resume

Forvaltningen ønsker på baggrund af tidligere præsenteret indsatskatalog over energibesparelser, at udvalget drøfter og tager stilling til omfanget af årets julebelysning, kunstlys i træer og vejbelysning.

### Sagsfremstilling

Tekniske udvalg blev på udvalgsmøde 6. september præsenteret for et indsatskatalog for, hvordan Vejle Kommune i sin egen drift kan gå foran med et godt eksempel og midlertidig reducere sit energiaftryk i en vinter, der forventes præget af en gas- og elkrise og høje energipriser på alle energiformer. Sparertiltagene handlede om energi bredt.

Et af spareforslagene var at reducere julebelysningen. [adresse] i Vejle Kommune har i tidligere år sædvanligvis været tændt fra 1. søndag i advent til 31. december, ca. 12 timer hver dag fra kl. 06.00 til kl. 10.00 og igen kl. 15.30 til kl. 23.30. Julebelysningen brugte i 2021 ca. 16.000 kWh (svarende til 3-4 gennemsnitsfamiliers årlige elforbrug). Tændingstidspunkterne vil umiddelbart kunne justeres og energiforbruget forholdsmæssigt reduceres på baggrund heraf.

Ud over julebelysningen tændes også hvert år kunstlys i ca. 180 træer i hele kommunen. Lyset i træerne har tidligere år været tændt fra 1. søndag i advent og til og med uge 7. Kunstbelysningen tændes og slukkes sammen med gadelyset. Kunstbelysningen brugte i 2021 ca. 14.550 kWh (svarende til ca. 3 gennemsnitsfamiliers årlige elforbrug). Kunstbelysningen kan tændes i fuldt eller reduceret omfang i hele træer.

Den samlede vejbelysningen i Vejle Kommune havde i 2021 et forbrug på 2.313.951 kWh. Vejbelysning har stor effekt på trafiksikkerheden, den oplevede tryghed og kriminalpræventiv forebyggelse. På nuværende tidspunkt er vejbelysningen automatisk dæmpet med 50% i 8 timer, hvilket begrænser potentialet for at opnå en besparelse på denne måde. Med den valgte armaturløsning i Vejle Kommune kan der ved manuel afmontering af sikring i hver enkelt lysmast slukkes for armaturet hele døgnet. Ved denne løsning kan der være risiko for, at LED armaturet kan gå i stykker, hvis spændingen er afbrudt i længere perioder. I øjeblikket kan der desuden være leveringstid på udførelse af arbejdet. Det skal undersøges nærmere om tænd/sluk-perioden kan optimeres, uden armaturstyringen påvirkes negativt. Justering af tænd/sluk-perioden vil få betydning for alt belysning tilsluttet elskabe til vejbelysning fx. stibelysning, belysning af parkeringspladser, belysning i p-huse mv.

Forvaltningen anbefaler, at udvalget beslutter omfanget af jule- og kunstbelysningen og at forvaltningen arbejder videre med om tænd/sluk-perioden for vejbelysningen kan reduceres med hensyntagen til tryg- og trafiksikkerhed mv.

### Sagens videre forløb

Sagen skal kun behandles af Teknisk Udvalg.

### Klima og resiliensvurdering

En reduktion i julebelysning, kunstbelysning samt vejbelysning vil medføre en reduceret CO2 udledning på ca. 1,0 tons pr. sparet 8000 kWh.

### Teknik- og Miljødirektøren indstiller,

|  |  |
| --- | --- |
| at | julebelysningens tændingstid besluttes med tidsrum, |
| at | kunstlys i træerne besluttes i omfang, og |
| at | forvaltningen arbejder videre med justering af tænd/sluk-perioden af vejbelysningen med henblik på reduktion af strømforbrug. |

### Beslutning

Udvalget besluttede;

* at julebelysningens tændingstid er søn-tor 16:00 til 22:00 og fre-lør 16:00-23:30,
* at der ikke tændes kunstbelysning, og
* at forvaltningen arbejder videre med justering af tænd/sluk-perioden af vejbelysningen med henblik på reduktion af strømforbrug.

Frede Svendsen stemte imod, idet han ønskede at fastholde kunstbelysningen på Dæmningen.